
Denne protokol er oprettet i medfør af pkt. 6.6 i vedtægt for den selvstændige offentlige 
virksomhed DanPilot. 


Protokol for ordinært virksomhedsmøde i DanPilot den 24. april 2014. 


Torsdag den 24. april 2014 blev der afholdt ordinært virksomhedsmøde i DanPilot (CVR nr. 
30071735), i Erhvervs- og Vækstministeriets lokaler, Slotsholmsgade 10, 1216 København K. 


Erhvervs- og vækstministeren var repræsenteret ved departementschef Michael Dithmer. 


Til stede var endvidere bestyrelsesformand, Tage Reinert, næstformand Marianne Granhøj, 
bestyrelsesmedlemmerne Pernille Dahlgaard, Peter Herskind, Steen Schougaard Christensen, 
Claus Lambek Kristensen, Søren Hillerup Vaag og Thorkild E. Jensen. Endvidere deltog Deloitte ved 
Lynge Skovgaard og Ulrik Vassing, Rigsrevisionen ved Jette Lauritzen og Morten Henrichsen. 


Fra Erhvervs- og Vækstministeriet deltog endvidere administrationsdirektør Jesper Olesen og 
fuldmægtig Ebbe Vestergaard Jørgensen. 


Fra DanPilot deltog direktør Lars Ahrendtsen og direktionsassistent Rasmus Møller Madsen. 
Virksomhedsmødet var åbent for pressen. 


Der forelå følgende dagsorden: 
1. Udpegning af dirigent. 
2. Bestyrelsens mundtlige beretning om DanPilots virksomhed i det forløbne år. 
3. Forelæggelse af årsrapport med revisionspåtegning til godkendelse. 
4. Beslutning om anvendelse af overskud eller dækning af underskud i henhold til 
den godkendte årsrapport, herunder fastsættelse af eventuelt udbytte. 
5, Bestyrelsens orientering om forventede tiltag af politisk eller økonomisk interesse i 
det kommende år, samt en orientering om bestyrelsens forventninger til resultaterne 
for de kommende år. 
6. Eventuelle forslag fra erhvervs- og vækstministeren eller bestyrelsen. 
7. Valg af medlemmer til bestyrelsen, herunder formand og næstformand, samt 
orientering om bestyrelseskandidaters erhvervsmæssige baggrund og ledelseshverv i 
danske og udenlandske virksomheder. 
8. Valg af statsautoriseret revisor. 
9. Eventuelt. 


Ad pkt. 1: Udpegning af dirigent 


Til dirigent valgtes advokat Martin Habersaat. 


Dirigenten konstaterede, at virksomhedsmødet var lovligt indkaldt og beslutningsdygtigt. 
Dirigenten gennemgik herefter dagsordenen. 

Ad pkt. 2: Bestyrelsens mundtlige beretning om DanPilots virksomhed i det forløbne år 
Formanden aflagde beretning om DanPilots virksomhed det forgangne år. 


DanPilot leverer lodsninger overalt i danske farvande, til de skibe som enten har pligt til eller 
ønsker at tage lods om bord. DanPilots aktivitetsniveau afspejler derfor aktivitetsniveauet i 
skibstransporten. 


2013 har været præget af stigninger i aktivitetsniveauet i forhold til det foregående år. 
Væksten i aktivitetsniveauet i 2013 har også lejret sig positivt i DanPilots resultat for 2013. 
-… Omsætningen i 2013 var på 365 mio. kr., hvilket er 18 mio. kr. højere end i 2012, og 
dermed en omsætningsfremgang på 5,3 procent sammenlignet med året før, 
-… EBITDA: 27,4 mio. kr., hvilket er en fremgang på 1,5 mio. kr. eller 5,8 procent i forhold til 
2012, og 
-… Resultat før skat og særlige poster på 18,9 mio. kr. i 2013. Dette resultat er 1 mio. kr. bedre 
end året før, svarende til en resultatfremgang på 5,5 procent. 


Baseret på regnskabstallene for første kvartal af 2014 kan det konstateres, at den udvikling i 
markedet, og dermed i aktivitetsniveauet for DanPilot, er fortsat ind i 2014. 


I forhold til 2012 har der været en vækst i antallet af lodsninger på 11,2 %. Udviklingen dækker 
over en vækst på begge hovedsegmenter; gennemsejlingslodsninger og regionallodsninger. 
Væksten er i 2013 primært sket på gennemsejlingssegmentet, hvor der er realiseret 17,2 % flere 
lodsninger end i 2012. Det svarer til 1.376 flere lodsninger end i 2012. 


Væksten på gennemsejlingsmarkedet kan primært henføres til en øget udskibning fra de russiske 
olieterminaler i Østersøen. Tillige stammer en del af væksten på gennemsejlingssegmentet fra en 
stigning i antallet af Ship-to-Ship operationer samt fra bunkeringoperationer. 


Der har i 2013 også været en positiv udvikling på regionalsegmentet, der i forhold til 2012 er 
vokset med 6,2 %, svarende til 613 lodsninger. 


Udviklingen er præget af en stigning i offshore aktiviteter på den jyske vestkyst, og af stigende 
aktivitet i de større havne. Der er dog samtidig vigende aktivitet i de mindre og mellemstore 
havne. Endvidere er der tilbagegang i de havne, hvor DanPilot oplever konkurrence. 


Mens tilbagegangen på de mindre havne formentlig skyldes en flerhed af faktorer, kan 
tilbagegangen på de større havne, som private lodserier har valgt at operere på, med stor 
sandsynlighed forklares ved, at DanPilot ikke har mulighed for at konkurrere på prisen for en 
regionallodsning. 

Bestyrelsen tiltrådte ved stiftelsen af DanPilot som selvstændig offentlig virksomhed den 
december 2013, og er først blevet fuldtallig da de tre medarbejdervalgte bestyrelsesmediemmer 
indtrådte i bestyrelsen den 5. marts 2014. 


Bestyrelsen har en alsidig sammensætning og rummer en række forskellige kompetencer, som 
sammen giver et godt grundlag for at drive og udvikle DanPilot. 


Den væsentligste af de opgaver, bestyrelsen hidtil har haft fokus på, er de drøftelser og 
vurderinger, bestyrelsen foreløbig har haft af det forslag til en ny lodslov, som blev sendt i høring 
lige før jul, og som nu er fremsat for Folketinget. 


Bestyrelsesformanden takkede revisionen for godt og konstruktivt samarbejde og takkede 
direktion og medarbejdere for indsatsen i 2013. 


Departementschef Michael Dithmer bemærkede, at det er tilfredsstillende, at DanPilot leverer et 
godt økonomisk resultat for 2013. Resultatet skyldes primært, at der er en fortsat stigende 
aktivitet på lodsmarkedet. Det er værd at notere sig, idet erhvervs- og vækstministerens forslag til 
en ny lodslov indebærer, at der gradvist åbnes op for andre aktører på markedet for 
gennemsejlingslodsninger. Denne åbning modsvares for DanPilots vedkommende af en stigende 
aktivitet på markedet. 


DanPilot har som forventet et underskud på regionallodsningsområdet. Det skyldes primært, at 
DanPilot har forsyningspligten på området. Derfor er det værd at bemærke, at forslaget til ny 
lodslov indeholder en betydelig justering af forsyningspligten. Såfremt Folketinget vedtager loven 
er det således ministeriets forventning, at DanPilot vil være i stand til at nedbringe underskuddet 
på dette område. 


Ad pkt. 3. Forelæggelse af årsrapport med revisionspåtegning til godkendelse. 
Formanden forelagde årsrapporten for 2013 med revisionspåtegning uden forbehold. 
Det besluttedes at godkende årsrapporten for 2013. 


4. Beslutning om anvendelse af overskud eller dækning af underskud i henhold til den 
godkendte årsrapport, herunder fastsættelse af eventuelt udbytte. 


Bestyrelsen indstillede, at overskuddet overføres til egenkapitalen. 


Forslaget vedtoges, idet departementschef Michael Dithmer samtidig bemærkede, at DanPilot på 
nuværende tidspunkt har behov for at øge sin soliditet, og at ministeriet som ejer vil bruge de 


kommende måneder til at opstille bl.a. finansielle mål for virksomheden, herunder overordnede 
mål for, hvilken soliditet for virksomhed, der skal stiles efter i de kommende år. 

5. Bestyrelsens orientering om forventede tiltag af politisk eller økonomisk interesse i det 
kommende år, samt en orientering om bestyrelsens forventninger til resultaterne for de 
kommende år. 


DanPilots forretning udvikler sig positivt. Bestyrelsens forventning til 2014 er, at aktivitetsniveauet 
vil være højere end i 2013, og at DanPilots resultat vil være bedre end resultatet for 2013. Denne 
forventning understøttes af regnskabstallene for 1. kvartal af 2014. 


Folketinget behandler for tiden et forslag til ændringer i lodsloven. Forslaget indebærer blandt 
andet gradvis konkurrenceudsættelse af gennemsejlingslodsningsmarkedet. 


Det er bestyrelsens vurdering, at forslaget vil få betydning for DanPilot. Der åbnes for nye 
muligheder for tilrettelæggelse af driften, større grad af markedspris på de ikke lovpligtige 
regionallodsninger og mulighed for at indgå storkundeaftaler. Altså forbedringer for DanPilot, som 
gør at virksomheden får endnu bedre mulighed for at arbejde på markedsvilkår. Bestyrelsen har i 
forbindelse med lovforslagets udformning udtrykt bekymring over den samlede betydning af 
lovforslaget for DanPilot for mulighederne for at drive DanPilot som en sund og levedygtig 
virksomhed. Det er endnu for tidligt at udtrykke sig om, hvordan lovforslaget vil påvirke DanPilots 
indtjening. 


Det er bestyrelsens forventning, at DanPilots evne til at udnytte de nye muligheder, virksomheden 
får med lovforslaget vil blive én af de væsentligste arbejdsopgaver for bestyrelsen i de kommende 
år. 


6. Eventuelle forslag fra erhvervs- og vækstministeren eller bestyrelsen. 
Der var ikke fremsat forslag. 


7. Valg af medlemmer til bestyrelsen, herunder formand og næstformand, samt orientering om 
bestyrelseskandidaters erhvervsmæssige baggrund og ledelseshverv i danske og udenlandske 
virksomheder. 


Følgende bestyrelsesmedlemmer var på valg for en 2-årig periode: 


Formand Tage Reinert, næstformand Marianne Granhøj, Thorkild E. Jensen, Pernille Dahlgaard og 
Steen Schougaard Christensen. 


De opstillede kandidater blev genvalgt, herunder Tage Reinert som formand og Marianne Granhøj 
som næstformand. Der var på virksomhedsmødet fremlagt oplysninger om 
bestyrelseskandidaternes erhvervsmæssige baggrund og ledelseshverv i andre erhvervsdrivende 
virksomheder. 

8. Valg af statsautoriseret revisor. 

Som statsautoriseret revisor genvalgtes Deloitte, Statsautoriseret Revisionspartnerselskab. 
Dirigenten oplyste i tilslutning hertil, at DanPilot herudover revideres af Rigsrevisor. 

9. Eventuelt. 


Ingen ønskede ordet. 


Virksomhedsmødet hævet. 

